Oubaas se honne! Wêreldrekord vir meeste tennisballeFinley Molloy (Foto: finnyboymolloy/Instagram) Meeste honde is dol daaroor om ŉ bal te vang, maar sommige is selfs liewer daarvoor as ander. Finley, met behulp van sy eienaar Erin Molloy, se naam is nou amptelik in die Guinness-wêreldrekordboek opgeteken vir meeste balle in sy bek – ŉ allemintige ses balle! Die goue apporteerhond, wat as ŉ babahondjie in 2014 by die Molloy-familie aangesluit het, is lief vir swem, om bal te speel, in die sneeu rond te rol en klein diertjies te jaag wat op sy erf kom ondersoek instel. Finley, van Canandaigua in New York in die VSA het as tweejarige reeds vier tennisballe in sy bek rondgedra. In 2017 het sy eienaar opgemerk hy kan ses tennisballe ronddra. “My pa het vir hom ŉ tennisbal gegooi, dan sal hy dit vang, dit laat val, en vir nog ŉ tennisbal wag wat in sy rigting gegooi word,” verduidelik Erin. “Eerder as om net een bal op ŉ slag terug te bring, het hy al ses tegelykertyd teruggebring! Hy is nou al ŉ hele ruk lank ŉ bal-gaarder!” Erin het aansoek gedoen vir die Guinness-wêreldrekord toe sy gesien het die vorige rekord is vyf balle in die bek wat deur die goue apporteerhond Augie in 2003 opgestel is. Finley het intussen ook byna 50 000 volgelinge op sy Instagram-blad bygekry. “Ek hoop mense kyk na Finley en sien die absolute vreugde en dat hulle sal sien hy is die vrolikste hond. Hy bring nie net vreugde vir sy familie nie, maar vir mense oraloor die wêreld.”